Николай Гумильов
Да, аз зная
не Ви подхождам…

Превод от руски: Елеонора Княжева, —

chitanka.info

Да, аз зная — не Ви подхождам –

пришелец съм от друга държава.

Китарата душата ми не трогва –

напевът на зурна ме запленява.

И не на тъмни фракове и рокли

по зали и салони за обяди,

аз стиховете си чета на дракони,

на облаци и водопади.

Обичам аз, като арабин във пустиня –

навел глава да пия от водите.

А не — рисуван рицар от картина –

да чакам, гледайки звездите.

И ще умра, но надали в кревата

с нотариус и лекари край мене,

а в някоя колиба непозната,

с трева обрасла до колене.

Не ми е мястото да ида хрисим

с добрите протестанти в рая,

а там, където викат: „Изправи се!“,

все грешници и блудници накрая.

Да, аз зная — не Ви подхождам —

пришелец съм от друга държава.

Китарата душата ми не трогва,

напевът на зурна ме запленява.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.